**Neuradno prečiščeno besedilo** Odloka o obdelavi komunalnih odpadkov in odlaganju ostankov predelave ali odstranjevanja komunalnih odpadkov, ki obsega:

- Odlok o obdelavi mešanih komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 77/10 z dne 27. 9. 2010),

- Odlok o dopolnitvi Odloka o obdelavi mešanih komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 47/11 z dne 30. 5. 2011),

**-** Odlok o spremembah in dopolnitvah Odloka o obdelavi mešanih komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 105/15 z dne 30. 12. 2015),

**-** Odlok o spremembi Odloka o obdelavi komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 63/17 z dne 10. 11. 2017),

**O D L O K**

**o obdelavi komunalnih odpadkov in odlaganju ostankov predelave ali odstranjevanja komunalnih odpadkov**

I. UVODNE DOLOČBE

**1. člen**

Ta odlok ureja obvezni gospodarski javni službi obdelave mešanih komunalnih odpadkov in drugih vrst komunalnih odpadkov, vključno z biorazgradljivimi odpadki, in odlaganja ostankov predelave ali odstranjevanja komunalnih odpadkov (v nadaljevanju: javna služba) na območju Mestne občine Ljubljana (v nadaljevanju: MOL), tako da določa:

- organizacijsko in prostorsko zasnovo opravljanja javne službe,

- vrsto in obseg javnih dobrin javne službe in njihovo prostorsko razporeditev,

- pogoje za zagotavljanje in uporabo javnih dobrin,

- pravice in obveznosti uporabnikov,

- vire financiranja javne službe in način njihovega oblikovanja,

- vrsto in obseg objektov in naprav, potrebnih za izvajanje javne službe.

**2. člen**

Pojmi, uporabljeni v tem odloku, imajo enak pomen, kot ga določajo zakonu in podzakonski prepisi, ki urejajo javno službo.

II. ORGANIZACIJSKA IN PROSTORSKA ZASNOVA OPRAVLJANJA JAVNE SLUŽBE

**3. člen**

Javno službo MOL zagotavlja v obliki javnega podjetja (v nadaljevanju: izvajalec) na območju MOL v obsegu in pod pogoji, določenimi s tem odlokom. Izvajalec javne službe je SNAGA Javno podjetje d.o.o.

**4. člen**

Izvajalec opravlja javno službo skladno s programom za obvladovanje kakovosti poslovanja (v nadaljnjem besedilu: program), ki ga izdela vsako leto do konca junija za naslednje leto.

III. VRSTE IN OBSEG JAVNIH DOBRIN JAVNE SLUŽBE IN NJIHOVA PROSTORSKA RAZPOREDITEV

**5. člen**

Javna služba zagotavlja varno in neškodljivo obdelavo mešanih komunalnih odpadkov in drugih vrst komunalnih odpadkov, vključno z biorazgradljivimi odpadki in odlaganje ostankov predelave ali odstranjevanja komunalnih odpadkov.

Javna služba obsega naslednje storitve:

1. obdelavo mešanih komunalnih odpadkov in drugih vrst komunalnih odpadkov, vključno z biorazgradljivimi odpadki, katerih ostanki se po obdelavi odložijo na odlagališču nenevarnih odpadkov,

2. prevzem ostankov obdelanih mešanih komunalnih odpadkov in drugih vrst komunalnih odpadkov, vključno z biorazgradljivimi odpadki,

3. odlaganje ostankov predelave ali odstranjevanja mešanih komunalnih odpadkov in drugih vrst komunalnih odpadkov, vključno z biorazgradljivimi odpadki na odlagališče.

**6. člen**

Prevzem komunalnih odpadkov in njihovo odlaganje se na območju MOL zagotavlja v objektih in napravah gospodarske javne infrastrukture Regijskega centra za ravnanje z odpadki Ljubljana (v nadaljnjem besedilu: odlagališče).

IV. POGOJI ZA ZAGOTAVLJANJE IN UPORABO JAVNIH DOBRIN – STORITEV

**7. člen**

Pogoji za zagotavljanje storitev javne službe so:

- objekti in naprave za obdelavo mešanih komunalnih odpadkov in drugih vrst komunalnih odpadkov, vključno z biorazgradljivimi odpadki,

- odlagališče z objekti, napravami in omrežjem za odlaganje ostankov predelave ali odstranjevanja

komunalnih odpadkov in

- izpolnjevanje obveznosti izvajalca.

**8. člen**

V zvezi z izvajanjem javne službe je izvajalec dolžan:

- zagotavljati obratovanje objektov in naprav za obdelavo mešanih komunalnih odpadkov in drugih vrst komunalnih odpadkov, vključno z biorazgradljivimi odpadki,

- zagotavljati obratovanje odlagališča z vsemi objekti, napravami in omrežjem za odlaganje ostankov

predelave ali odstranjevanja komunalnih odpadkov,

- vzdrževati odlagališče,

- izvajati obdelavo mešanih komunalnih odpadkov in drugih vrst komunalnih odpadkov, vključno z biorazgradljivimi odpadki, v vseh fazah od prevzema za obdelavo, samo obdelavo, ravnati z obdelanimi komunalnim odpadki in ravnati z ostanki obdelanih komunalnih odpadkov,

- odlagati ostanke predelave ali odstranjevanja komunalnih odpadkov v telo odlagališča,

- zbirati in odvajati izcedne vode, padavinske vode in tehnološke vode ter izvajati njihovo čiščenje,

- zajemati odlagališčni plin in ga predelovati,

- prekrivati telo odlagališča in zagotavljati površinsko tesnenje z vgrajenim sistemom površinskega

odvajanja padavinske vode ter razplinjevanje,

- tehtati in vizualno pregledovati ostanke komunalnih odpadkov,

- meriti vpliv odlagališča na okolje,

- izdelovati kontrolne analize reprezentativnih vzorcev ostankov komunalnih odpadkov,

- izdelati poslovnik za obratovanje odlagališča,

- zagotavljati obratovalni monitoring,

- izvajati ukrepe za zmanjševanje količin odlaganja biorazgradljivih odpadkov,

- pripravljati ukrepe za preprečevanje škodljivih vplivov na okolje,

- pripraviti ukrepe po zaprtju odlagališča,

- voditi evidence in

- izvajati druge naloge iz tega odloka in zakonov ter drugih predpisov.

V. PRAVICE IN OBVEZNOSTI UPORABNIKOV JAVNE SLUŽBE

**9. člen**

Uporabniki javne službe so vsi, pri katerih nastajajo odpadki, ki so predmet tega odloka, in se zbirajo v okviru javne službe zbiranja komunalnih odpadkov.

**10. člen**

Obveznost uporabnikov javne službe je plačevanje storitev javne službe.

VI. VIRI FINANCIRANJA JAVNE SLUŽBE IN NAČIN NJIHOVEGA OBLIKOVANJA

**11. člen**

Javna služba se financira:

- s ceno storitev javne službe,

- iz sredstev, zbranih od prodaje frakcij, sposobnih ponovne snovne ali energetske uporabe,

- iz okoljske dajatve,

- iz proračuna MOL in

- drugih virov.

Cena storitev javne službe se oblikuje skladno s predpisom, ki določa metodologijo za oblikovanje cen

storitev obveznih občinskih gospodarskih javnih služb varstva okolja. Obračunsko obdobje znaša tri leta.

VII. VRSTA IN OBSEG OBJEKTOV IN NAPRAV, POTREBNIH ZA IZVAJANJE JAVNE

SLUŽBE

**12. člen**

Objekti in naprave, potrebni za izvajanje javne službe, so objekti in naprave za obdelavo mešanih komunalnih odpadkov in drugih vrst komunalnih odpadkov, vključno z biorazgradljivimi odpadki, in odlagališče z objekti, napravami in omrežjem za odlaganje ostankov predelave ali odstranjevanja komunalnih odpadkov.

VIII. NADZOR NAD IZVAJANJEM JAVNE SLUŽBE

**13. člen**

Strokovni nadzor nad izvajanjem tega odloka opravlja organ mestne uprave, pristojen za gospodarske

javne službe.

IX. PREHODNA IN KONČNI DOLOČBI

**14. člen**

Javna služba obdelave mešanih komunalnih odpadkov se bo pričela izvajati, ko bodo zgrajeni objekti

in naprave za obdelavo mešanih komunalnih odpadkov.

Izvajalec lahko storitve obdelave mešanih komunalnih odpadkov za čas do zgraditve objektov in naprav iz prvega odstavka odda s pogodbo v izvajanje drugemu izvajalcu, ki izpolnjuje predpisane pogoje za obdelavo mešanih komunalnih odpadkov, v kateri se določi tudi lokacija izvajanja.

**15. člen**

Z dnem uveljavitve tega odloka prenehajo veljati Odlok o pooblastilu organizacijam združenega dela o

ugotavljanju nenevarnih posebnih odpadkov (Uradni list SRS, št. 23/88), določbe Odloka o ravnanju z

odpadki (Uradni list SRS, št. 42/85, 7/86, 39/87 in 23/88), ki se nanašajo na odlaganje odpadkov, in Program pravil upravljanja in vzdrževanja odlagališča komunalnih odpadkov »BARJE« številka 263/94-25 z dne 16. 12. 1994.

**16. člen**

Ta odlok začne veljati petnajsti dan po objavi v Uradnem listu Republike Slovenije.

**Odlok o dopolnitvi Odloka o obdelavi mešanih komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 47/11 z dne 30. 5. 2011) vsebuje naslednjo končno določbo:**

**2. člen**

Ta odlok začne veljati petnajsti dan po objavi v Uradnem listu Republike Slovenije

**Odlok o spremembah in dopolnitvah Odloka o obdelavi mešanih komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 105/15 z dne 30. 12. 2015) vsebuje naslednjo prehodno in končno določbo:**

PREHODNA IN KONČNA DOLOČBA

10. člen

Izvajalec lahko storitve obdelave biorazgradljivih odpadkov za čas do zgraditve objektov in naprav ter pridobitve uporabnega dovoljenja za Regijski center za ravnanje z odpadki Ljubljana odda s pogodbo v izvajanje drugemu izvajalcu, ki izpolnjuje predpisane pogoje za obdelavo biorazgradljivih odpadkov oziroma odlaganje ostankov predelave ali odstranjevanje biorazgradljivih odpadkov, v kateri se določi tudi lokacija izvajanja.

11. člen

Ta odlok začne veljati petnajsti dan po objavi v Uradnem listu Republike Slovenije.

**Odlok o spremembi Odloka o obdelavi mešanih komunalnih odpadkov in odlaganju ostankov predelave ali odstranjevanja komunalnih odpadkov (Uradni list RS, št. 63/17 z dne 10. 11. 2017) vsebuje naslednjo prehodno in končno določbo:**

2. člen

Obstoječe obračunsko obdobje se podaljša na tri leta tako, da se izračunana predračunska cena iz Elaborata o oblikovanju cen storitev gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v RCERO Ljubljana za leti 2016 in 2017 upošteva kot predračunska cena tudi za leto 2018.

3. člen

Ta odlok začne veljati petnajsti dan po objavi v Uradnem listu Republike Slovenije.